b'\n_START_ARTICLE_\nDvergpapeg\xc3\xb8yer\n_START_SECTION_\nBeskrivelse\n_START_PARAGRAPH_\nDvergpapeg\xc3\xb8yer er ca. 13\xe2\x80\x9317\xc2\xa0cm, og veier rundt 40\xe2\x80\x9360\xc2\xa0gram. De har en karakteristisk liten, men kraftig kroppsbyggning og en kort stjert. De fleste dvergpapeg\xc3\xb8yene er hovedsakelig gr\xc3\xb8nne med r\xc3\xb8dt eller andre farger, men fugler i fangenskap har gjennom mutasjoner f\xc3\xa5tt mange forskjellige farger og m\xc3\xb8nster, som f.eks. spraglete eller bl\xc3\xa5 i stedet for gr\xc3\xb8nn kropp. Dvergpapeg\xc3\xb8yene kan deles inn i to grupper: de uten \xc3\xb8yering og de med. Svarthodet, R\xc3\xb8dhodet og Svartkinnet dvergpapeg\xc3\xb8ye er blant de artene som har en hvit ring rundt \xc3\xb8yet. Ringen er et fj\xc3\xa6rl\xc3\xb8st parti av skinnet deres. Dvergpapeg\xc3\xb8yer lever omtrent 10\xe2\x80\x9320\xc2\xa0\xc3\xa5r.\n_START_SECTION_\nDvergpapeg\xc3\xb8yer som kj\xc3\xa6ledyr\n_START_PARAGRAPH_\nKj\xc3\xb8pere av dvergpapeg\xc3\xb8ye b\xc3\xb8r forsikre seg om at de er avlet av oppdrettere og ikke fanget vilt i naturen. Det er viktig for \xc3\xa5 sikre at det fins levedyktige populasjoner i vill tilstand. Dessuten blir viltfangede individer oftere syke og deprimerte i fangenskap og d\xc3\xb8r av dette._NEWLINE_Dvergpapeg\xc3\xb8yer som er h\xc3\xa5ndoppmatet og vant med mennesker fra starten av, blir gode kj\xc3\xa6ledyr. De er sosiale, og n\xc3\xa5r de er trygge p\xc3\xa5 menneskene rundt seg, kan de bestemme seg for \xc3\xa5 sitte p\xc3\xa5 skuldrene eller fingrene til disse. Det fins ogs\xc3\xa5 dvergpapeg\xc3\xb8yer som er s\xc3\xa5 knyttet til sine eiere at de fors\xc3\xb8ker \xc3\xa5 mate dem, kose med hendene eller pusse h\xc3\xa5ret deres. Dvergpapeg\xc3\xb8yer l\xc3\xa6rer sjelden \xc3\xa5 snakke, men kan, hvis de er trent fra ung alder, l\xc3\xa6re \xc3\xa5 etterligne enkelte ord eller lyder, som plystring eller telefonringing.\n_START_SECTION_\nHusing av dvergpapeg\xc3\xb8yer\n_START_PARAGRAPH_\nDvergpapeg\xc3\xb8yer er ekstremt aktive og lekende fugler, og krever ganske store bur eller volj\xc3\xa6rer, siden de vil vantrives i sm\xc3\xa5 bur. De b\xc3\xb8r holdes i par, siden de vil kjede seg n\xc3\xa5r de er alene. N\xc3\xa5r fuglene vantrives eller kjeder seg kan dette ende med at de plukker fj\xc3\xa6rene sine eller begynner \xc3\xa5 angripe partneren. En deprimert dvergpapeg\xc3\xb8ye blir ogs\xc3\xa5 lettere syk. Dvergpapeg\xc3\xb8yer kan holdes enkeltvis, men bare hvis eieren har mye tid og t\xc3\xa5lmodighet til \xc3\xa5 v\xc3\xa6re sammen med den._NEWLINE_Dvergpapeg\xc3\xb8yene b\xc3\xb8r ha ekte grener i buret, da fabrikklagede er glatte og gir d\xc3\xa5rlig grep og i verste fall kan for\xc3\xa5rsake skader p\xc3\xa5 dvergpapeg\xc3\xb8yenes f\xc3\xb8tter. Grener fra frukttr\xc3\xa6r, som epletr\xc3\xa6r og rogn er best, men ogs\xc3\xa5 selje og bj\xc3\xb8rk er gode. Grener er ogs\xc3\xa5 bra siden fuglene kan kvesse nebb og kl\xc3\xb8r p\xc3\xa5 dem og samtidig kose seg med \xc3\xa5 rive l\xc3\xb8s bark og skudd. Grener fra bartr\xc3\xa6r b\xc3\xb8r unng\xc3\xa5es da disse inneholder garvestoffer, og alle grener og knopper av slekten Prunus som hegg, moreller, kirseb\xc3\xa6r, plomme og fersken som utl\xc3\xb8ser cyanid n\xc3\xa5r de blir skadet. B\xc3\xa5de garvestoffer og cyanid er selv i sm\xc3\xa5 doser ikke bra for dvergpapeg\xc3\xb8yer.\n_START_SECTION_\nDiett\n_START_PARAGRAPH_\nDvergpapeg\xc3\xb8yenes diett i fangenskap best\xc3\xa5r som oftest av fr\xc3\xb8blandinger med solsikke, hirse, havre, kanarifr\xc3\xb8 og hvete, eventuelt ogs\xc3\xa5 pellets eller t\xc3\xb8rket frukt. De kan ogs\xc3\xa5 f\xc3\xa5 frukt og gr\xc3\xb8nt som epler, p\xc3\xa6rer, plommer, fersken, aprikoser, fikener, sitrusfrukter uten skall og kirseb\xc3\xa6r uten stein, spinat, selleri, persille, gulrot, kl\xc3\xb8ver, gress, l\xc3\xb8vetann, salat, umodne fr\xc3\xb8 fra l\xc3\xb8nner og b\xc3\xa5de stilk og blad fra groblad. Fuglene m\xc3\xa5 under ingen omstendigheter f\xc3\xa5 frukten kiwi siden denne er veldig giftig for papeg\xc3\xb8yer. De b\xc3\xb8r heller ikke f\xc3\xa5 potet, hodek\xc3\xa5l, blomk\xc3\xa5l, avokado eller k\xc3\xa5lrabi siden disse gr\xc3\xb8nnsakene kan v\xc3\xa6re farlige for fuglene. Melkeprodukter som ost, iskrem og sjokolade kan ogs\xc3\xa5 v\xc3\xa6re til besv\xc3\xa6r for ford\xc3\xb8yelsen deres, som en kilde til animalske proteiner anbefales heller kokt egg.\n_START_SECTION_\nPotensielle problemer\n_START_PARAGRAPH_\nDvergpapeg\xc3\xb8yer er h\xc3\xb8ylytte og skriker og synger hele dagen lang, s\xc3\xa6rlig p\xc3\xa5 morgenen og p\xc3\xa5 kvelden, og kan for noen oppleves som plagsomme. N\xc3\xa5r fuglene er ute og flyr kan det l\xc3\xb8nne seg \xc3\xa5 holde et \xc3\xb8ye med dem, siden dvergpapeg\xc3\xb8yer er veldig nysgjerrige og elsker \xc3\xa5 bite p\xc3\xa5 ting. Luftventiler og str\xc3\xb8mledninger kan v\xc3\xa6re farlige, samt \xc3\xa5pne akvarier som fuglene kan drukne i._NEWLINE_Siden alle dvergpapeg\xc3\xb8yer er n\xc3\xa6rt beslektet, kan de f\xc3\xa5 levedyktige avkom, som dermed blir hybrider. Disse hybridene er som oftest sterile og svakere enn de rene dvergpapeg\xc3\xb8yene. Derfor er det anbefalt \xc3\xa5 bare holde fugler av samme art eller av samme kj\xc3\xb8nn sammen av hensyn til de potensielt svake hybridene._NEWLINE_Men man b\xc3\xb8r aldri skille to dvergpapeg\xc3\xb8yer som allerede har dannet et par, siden dvergpapeg\xc3\xb8yer bare skifter partner n\xc3\xa5r den f\xc3\xb8rste d\xc3\xb8r. Dette kan f\xc3\xb8re til depresjoner, fj\xc3\xa6rplukking eller aggresjon mot eieren. Man b\xc3\xb8r bare skille dem dersom den ene fuglen skader eller plukker den andre. Om to fugler av forskjellig art parrer seg, men ikke klarer \xc3\xa5 f\xc3\xa5 levedyktige unger, kan hunnen begynne \xc3\xa5 ville parre seg unormalt ofte, slik at hun legger egg opptil 6\xe2\x80\x937\xc2\xa0ganger i \xc3\xa5ret mot normalt 1\xe2\x80\x932\xc2\xa0ganger, dette er livsfarlig for hunnen siden hun da ikke klarer \xc3\xa5 holde p\xc3\xa5 kalsium eller andre n\xc3\xa6ringsstoffer, noe som med tiden vil f\xc3\xb8re til en tidlig, smertefull og br\xc3\xa5 d\xc3\xb8d. Om dette forekommer, er det sterkt anbefalt \xc3\xa5 skille de to papeg\xc3\xb8yene, og om n\xc3\xb8dvendig finne en ny partner til dem av samme art eller omplassere dem.'